
    I.

     

    istina je toliko plavičasta da je postala azzurro

pamtite lokacije koje navodim jer one zbilja postoje,

na njihovim se trgovima

ukazuje canto u pohabanom skaju,

nema razlike u kantu, zbilja je samo jedna

  
    II.

     

    paljba i rat, vjenčanje i medeni mjesec

nostalgija su i euforija peljeških mitova,

nemani, vilinske zamke i crni čaj

zaboravljeni su prijatelji zbog kojih ćete poželjeti

da ste saznali više o svome svijetu

  
    III.

     

    prije lansiranja na desetogodišnji put prisjeti se:

koje je boje pismo kojeg muž piše ženi,

kako se zove onaj koji ti pokazuje puškom da je nebo mračno,

imaju li sve ribe peraje ili su neke rođene samo sa škrgama,

koja je sredina lutanja, je li destinacija po izboru čitatelja ili je dobivena na lutriji

  
    IV.

     

    moja je tinta automatic crna, papir je standard bijeli,

priča je as usual važna, a kraj je nešto više optimistic,

“ili je kraj krâj prije samog naslova,

jesu li na početku potrebne više od dvije prije uvoda

ili sam gadno pogriješio u startu?”

  
    V.

     

    kojih je dimenzija ptica ubojica i kako joj se zove kći,

je li pinč nizak, prenizak ili dovoljno visok da pobjegne ptici ubojici,

“jesam li postavio dobra pitanja,

mogu li se njihovi odgovori naći u priči”,

reci mi je li zabavan put divljenja?

  
    VI.

     

    kozji putovi, zelenkasti zbog tapkanja u svibnju,

cipela ružičasta, urezani hologram

od onoga petka u svibnju kada su me zaustavili

i pitali o čemu pišem,

o svibnju, ali nema pravoga odgovora, nikada u svibnju

  
    VII.

     

    milijuni kockica čekali su zimu,

kockice su odrvenjele kao što su se oceani zaokrenuli u maglu

sa ’73 u Meksiku,

mrvice soli zgrušale su se u pupčastim žilama,

na ekranu se prikazivao ljubavni film, o dvije djevice i jednom magarcu

  
    VIII.

     

    u prvoj ulici desno, u zapučku konobara

naći ćeš spomen ploču na kojoj piše G,

G kao grad i granica,

zapali sve žice, zapali ga kao tvrdu uspomenu,

G kao gubitak, G kao glad, G kao igra gotova

  
    IX.

     

    gdje se hipnotički pipci spajaju s knjigom

nesretnici žutog lica

ispiru sifilis iz svojih džepova,

tamo je netko prvi vidio nabreklo sjeme,

tamo je netko prvi otpuhivao dim cigarete u Boga

  
    X.

     

    u studenom, kad su drugi snjegovi počeli padati,

naručila je suho cvijeće i crvenim ružem oblijepila oker pozivnice,

njihala se naprijed natrag,

pokušavala je oživjeti suho cvijeće nanoseći mat ruž u dva nanosa

preskupe su bile markice da bi pozivnice imale smisla

  
    XI.

     

    “Dragi gosti, muzej se zatvara za dvije minute, molimo

vas da ne zaboravite ponijeti svoje stvari!”

Činilo se da ih radio valovi mame u svoju probušenu mrežu,

prepun bahate djece i ganutih profesora

otpao se muzej voštanih figura.

  
    XII.

     

    mali i kruti

mozaičke hrskave strukture

kidaju mi krila leptira,

nije toliko nježan koliko može cviliti,

u brzom vlaku ili meni na uho

  
    XIII.

     

    gluhonijema slijepoga krila

ili slijeponijema trakavica

jednoga tijela o kojemu maštaju ulični svirači,

ljepljiva masa ispod sluzavih prstiju,

marcipanska, opasna kao nostalgija, maternica

  
    XIV.

     

    ako te poželim imati, mogu li te zagrliti oko struka

i nositi sve do tornja

gdje su Turci držali pješadiju u čeličnim kavezima,

ako te poželim ugraditi u svoj džep

pusti da tuga uvene, kao i bor u veljači

  
    XV.

     

    na tisuću i osam trgova,

u petnaest tisuća i tristo osam ulica

puta dvadeset tisuća i pet raskrižja,

šapnuo sam ti isto:

“makni mi se s očiju dok te nisam zavolio”

  
    XVI.

     

    sjetim ga se svakog trećeg dana

pa ga dozivam u svoju melankoliju,

molim ga da izađe van,

kava, čaj ili slatko

na jelovniku su pod sekcijom neznana predjela

  
    XVII.

     

    misli kao misli

sve jedna amputiranija od druge,

dnevne novine, ekološki kontejneri

i lomljivi pseći bataci

po kojima mačke uriniraju,

sve jedna ljuća od druge

  
    XVIII.

     

    upecao sam te prošlog ljeta

kada ti se mali nokat lijeve noge zakačio na moju udicu,

pomogao sam ti da spereš crnilo sa grudi,

položio sam te na stare novine, izvadio ti dva rebra

i legao kraj tebe, tonući sve dublje, u Oetkerov puding

  
    XIX.

     

    dva para bermuda i zeleni grudnjak veličine D,

lak na nogama nije joj se razmazao,

kokoš i povrće na žaru,

roba je oprana i kuća sterilizirana,

kokoš se nije bunila, ja sam se žrtvovao

  
    XX.

     

    moj pakao i Sergeov miki maus

Nivein deodorant, tvoj impresionizam,

Željkina logopedija, Martina aritmetika,

Pynchonove točkice i Castrov rum

nisu ništa u usporedbi s tvojom vaginom

  
    XXI.

     

    ima ime, sve danas ima ime,

lako zaboravljivo i be(z)vučno,

B ime kao B slike,

B kao jelovnici B kategorije,

B kao benigna B vizija

  
    XXII.

     

    sirena me upozorava, vrijeme je buđenja,

dišem plitko, još pliće,

ne osjećam jagodice, od Karakoyja do Napulja,

svilenkasta je vrećica digitalnog pepela,

tamnije su sirene u Napulju, nego u Lošinju

  
    XXIII.

     

    ne vidim kako lice lebdi s desna na lijevo,

nisam siguran koliko hladna možeš biti,

ti si dokaz da ne znam gledati

s lijeva na desno dok mi se tvoj profil smije,

sprijeda, s lijeve i s desne strane, naprosto te ne znam gledati

  
    XXIV.

     

    uključit ću video i pogledati sve reklame,

volim reklame jer me uvijek nauče što želim,

otpit ću gutljaj soka i duboko udahnuti,

mora da je film holivudski, a kakav bi drugačije bio,

ne valjda francuski, samo ne francuski, njih ne razumiju ni oni sami

  
    XXV.

     

    Pacifik mi se činio miran i tih, prije prve kave,

što sam duže izbivao s kopna manje mi se sviđala prva kava,

radije sam gledao prema zapadu,

mislio sam kako on ne može gutati malene kao što sam ja,

a ako i može, neće valjda pomorce.

  
    XXVI.

     

    kineske kuglice, pregladnjeli psi,

divovske lignje i patuljasti slonovi u herzogovoj spilji,

kada više nisam mogao skrenuti

odlučio sam otploviti na peraji slane ribe,

nisam bio izazov, ne vole me lignje, još manje slane ribe

  
    XXVII.

     

    na putu za Maroko sreo sam ga sasvim slučajno,

brbljao je o sjevernim lukama i melancanima koje je kupio,

nisam se mogao sjetiti koje su boje melancani,

mora da sam ga zamrznuo jer ih on ne bi kupovao,

ne u Maroku, ne po ovakvoj vrućini

  
    XXVIII.

     

    misao o njoj jednaka je figuriranju melancana,

znam da joj se to ne bi svidjelo

jer ih ona sigurno jede, njezini su prave boje,

ona sada miriše mene koji sam joj toliko blizu

da gotovo da ne moram više zamišljati

  
    XXIX.

     

    “Nisi trebao! Zbilja nisi kad ti kažem!”

Kupio sam joj firentinsku morsku algu,

to joj je nagrada za dane kada je gledala prema Pacifiku,

nju će kriviti što je Jeruzalem čitala dok joj prsti nisu prokrvarili,

a opet, bit će joj drago da nisam trebao, ali sam se ipak sjetio.

  
    XXX.

     

    večeras ne mogu zaspati,

gledam slike s našeg vjenčanja, ti u najlon haljini, ja nasmiješen,

oko mene se vuku brodovi, od Napulja do negdje,

dok brojim ulice, prema kopnu i ulici broj 5,

na slonovoj si peti koja me nepodnošljivo svrbi, sve do negdje, do doma

  
    XXXI.

     

    nazdravljam povratku kupinovim vinom,

zamolio sam Turke da mi otvore kavez,

sjedam ispred televizora i opuštam se uz njezin film,

nisam trebao potrošiti i taj komad papira

ali ne brinem se jer sam ionako zaboravio zadnju rečenicu pisma

